放魚
作者：李復
朝代：宋

paragraphs: 有客持巨魚，造門前自陳。
敢致子産饋，可待姜侯賓。
野人不知薄，但媿心美芹。
橫盤五尺餘，飛光生目輪。
高鬣丹砂尾，長鬚黄金鱗。
倔强忽起立，意氣如有神。
口頰雖噞喁，哀訴何能伸。
嗟哉自潛泳，胡遘網罟屯。
使居江湖間，藏器養其身。
得時感靈變，呼吸乘風雲。
奮迅彌宇宙，洗滌萬物新。
胡忍事一飯，遽使刀俎親。
無罪就死地，惻然傷吾仁。
解之謝來客，放爾歸通津。
不期明珠報，相忘乃吾真。
此去戒前禍，芳餌爲禍因。
送爾吾自往，世有鄭校人。